b'\n_START_ARTICLE_\nSaharanvarpuskiuru\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on vain 10\xe2\x80\x9312,5 cm ja siipien k\xc3\xa4rkiv\xc3\xa4li 20\xe2\x80\x9322 cm. L\xc3\xa4ntisen palearktisen alueen pienin kiuru, vain vihervarpusen kokoinen. Kes\xc3\xa4pukuinen koiras on omalaatuisen v\xc3\xa4rinen: vatsapuoli on musta, selk\xc3\xa4puoli harmaanruskea ja p\xc3\xa4\xc3\xa4 mustan ja valkoisen kirjava. Naaras ja nuori lintu ovat alapuolelta vaaleita ja p\xc3\xa4\xc3\xa4lt\xc3\xa4 harmaanruskeita, ja siiven keskimm\xc3\xa4isist\xc3\xa4 peitinh\xc3\xb6yhenist\xc3\xa4 muodostuu siivelle tumma juova. Nokka on vaalea, voimakas ja kartiomainen.\n_START_SECTION_\nEsiintyminen\n_START_PARAGRAPH_\nSaharanvarpuskiuru on levitt\xc3\xa4ytynyt Afrikkaan Saharan etel\xc3\xa4reunaan ja Sahelin alueelle sek\xc3\xa4 Arabian niemimaalle ja Afganistanin ja Pakistanin alueelle. Nimialalaji nigriceps el\xc3\xa4\xc3\xa4 Kap Verden saarilla, albifrons manner-Afrikassa ja melanauchen Punaisenmeren rannikoilla ja siit\xc3\xa4 it\xc3\xa4\xc3\xa4n. Lajin maailman populaation koko on noin 10 miljoonaa yksil\xc3\xb6\xc3\xa4 ja sen kanta on elinvoimainen. Laji on paikkalintu tai lyhyen matkan muuttaja, eik\xc3\xa4 sit\xc3\xa4 ole tavattu Suomessa.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nSaharanvarpuskiurut el\xc3\xa4v\xc3\xa4t karuilla hiekkamailla, usein suolapitoisilla ja kivisill\xc3\xa4 tai kallioisilla seuduilla, miss\xc3\xa4 kasvaa vaatimatonta pensaikkoa tai heinikkoa. Pesim\xc3\xa4ajan ulkopuoella ne el\xc3\xa4v\xc3\xa4t tavallisesti pikku parvissa, mutta parvessa voi joskus olla tuhansia lintuja.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nPes\xc3\xa4 on maassa m\xc3\xa4tt\xc3\xa4\xc3\xa4n tai ruohotupsun suojassa. Munia on 2 tai joskus 3, joita p\xc3\xa4\xc3\xa4asiassa naaras hautoo 11\xe2\x80\x9312 p\xc3\xa4iv\xc3\xa4\xc3\xa4. Poikaset j\xc3\xa4tt\xc3\xa4v\xc3\xa4t pes\xc3\xa4n lentokyvytt\xc3\xb6min\xc3\xa4 8 p\xc3\xa4iv\xc3\xa4n ik\xc3\xa4isin\xc3\xa4. Kumpikin emo huolehtii omasta poikasesta, joka oppii lent\xc3\xa4m\xc3\xa4\xc3\xa4n noin 12\xe2\x80\x9314 p\xc3\xa4iv\xc3\xa4\xc3\xa4 vanhana. Lajilla on tavallisesti vain yksi pesye kes\xc3\xa4ss\xc3\xa4.\n_START_SECTION_\nRavinto\n_START_PARAGRAPH_\nSy\xc3\xb6 siemeni\xc3\xa4, hy\xc3\xb6nteisi\xc3\xa4 ja muita pieni\xc3\xa4 selk\xc3\xa4rangattomia.'